কলকাতা: সারদাকাণ্ডের তদন্তে এবার কেন্দ্রীয় ভিজিলেন্স কমিশনের নজরে রাজ্য পুলিসের তিন শীর্ষ আধিকারিক, নিজের ফেসবুক অ্যাকাউন্টে এমনটাই দাবি করলেন তৃণমূল থেকে বহিষ্কৃত প্রাক্তন সাংসদ কুণাল ঘোষ। সুরজিৎ করপুরকাস্থ (ডিরেক্টর জেনারেল), রাজীব কুমার (কলকাতার নগরপাল), অর্ণব ঘোষ (মালদা জেলার এসপি) এই তিন পুলিস কর্তার বিরুদ্ধে সারদা তদন্তকে বিকৃত করার অভিযোগ করে কেন্দ্রকে পিটিশন দিয়েছিলেন কুণাল ঘোষ। সেই অভিযোগের ভিত্তিতেই এবার রাজ্যের এই আইপিএসদের মুখোমুখি হতে হবে কেন্দ্রীয় ভিজিল্যান্স কমিশনের, দাবি তাঁর। আর তিনি নিজে এই বিষয়ে কেন্দ্রকে পিটিশন দেওয়ায় এই পদক্ষেপের কথা তাঁকেও চিঠি দিয়ে জানানো হয়েছে বলে দাবি করেছেন কুণাল। ফেসবুক পোস্টে তিনি আরও লিখেছেন,"এবিষয়ে আমি প্রধানমন্ত্রী, কেন্দ্রীয় স্বরাষ্ট্রমন্ত্রী, বাংলার রাজ্যপাল, মুখ্যমন্ত্রী, স্বরাষ্ট্রসচিবকে পিটিশন দিয়েছিলাম।"  
কুণাল ঘোষের দাবি, কেন্দ্র তাঁর পিটিশনের ওপর ভিত্তি করেই রাজ্যের তিন আইপিএসের বিরুদ্ধে ওঠা অভিযোগের বিষয়টি ভিজিল্যান্স কমিশনে পাঠিয়েছে। নিজের ফেসবুক দেওয়ালে ওই পোস্টেই ভিজিলেন্স কমিশনের কাজের ওপর সন্দেহ প্রকাশ করেও তিনি জানান, এই পদক্ষেপকে তিনি স্বাগত জানাচ্ছেন।